กรมส่งเสริมการค้าระหว่างประเทศ ร่วมมือกับห้างแม็คโคร ส่งเสริมการขายสินค้าไทย ในกัมพูชา ยอดซื้อสินค้าสูง
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ (DITP)  เปิดเผยว่า การจัดกิจกรรมThai Product Featival เพื่อส่งเสริมการส่งออกและการขายร่วมกับห้างสรรพสินค้า makro รวมถึงขยายตลาดไปยังประเทศกัมพูชา ระหว่างวันที่ 13-26 กรกฎาคม 2565 ที่ผ่านมา ซึ่งประสบความสำเร็จเป็นอย่างมาก โดยทำให้ชาวกัมพูชารู้จักสินค้าไทยเพิ่มมากขึ้นและสั่งซื้อสินค้าไทยเพิ่มมากขึ้น โดยร่วมกับห้าง makro 2 สาขาคือ สาขาพนมเปญและสาขาเสียมเรียบ เพื่อจัดการส่งเสริมการขายสินค้าอุปโภคบริโภคของไทย ได้แก่ อาหาร เครื่องดื่มสุขภาพความงามและของใช้ไทย โดยได้จัดให้มีคูหาแสดงและจำหน่ายสินค้าไทย ที่สาขาพนมเปญ 18 คูหา สาขาเสียมราฐ 18 คูหา  มีสินค้าแบรนด์ไทยทั้งในรูปของอาหารสด อาหารกึ่งสำเร็จรูป นม ขนมขบเคี้ยว ซอสปรุงรส  น้ำมันพืช เครื่องดื่ม สุขภาพความงามและของใช้ มาร่วมในงานกว่า 100 รายการ จากบริษัทผู้นำเข้าและตัวแทนจำหน่ายสินค้าไทยในกัมพูชาทั้งหมด 80 ราย งานดังกล่าวได้รับความสนใจเป็นจำนวนมาก มียอดการซื้อสินค้าภายในงานทั้ง 2 สาขาประมาณ 400,000 ดอลลาร์สหรัฐ ส่งผลกระตุ้นให้ยอดซื้อสินค้าโดยรวมของห้าง makro เพิ่มขึ้นร้อยละ 60 จากวันเปิดดำเนินการปกติ ทั้งนี้ คาดว่ายอดจำหน่ายสินค้าไทย จะเพิ่มขึ้นในระยะต่อไปหลังจากชาวกัมพูชา ได้เห็นถึงคุณภาพ มาตรฐานสินค้าไทยนอกจากนี้ ยังมีกิจกรรมเพิ่มเติม ได้แก่ การสาธิตการทำอาหารไทยจากร้านอาหารไทยที่ได้รับตรา Thai SELECT มีร้านเข้าร่วมจำนวน 4 ร้าน ได้แก่ ร้านอาหาร Black Canyon ร้านอาหาร อินทนนท์  ร้านอาหาร Regent Park และร้านอาหาร KinD